Euroopas oma kaasajal ning 19. sajandil enim mängitud ja tõlgitud draamakirjanik August von Kotzebue kirjutas vähemalt 211 näidendit, lisaks arvukalt romaane, proosapalu, reisikirju, autobiograafilisi ja ajaloolisi tekste. Erinevalt F. Schiller`ist või Goethest ei näinud Kotzebue teatris kasvatusasutust, vaid üksnes meelelahutuspaika. Tema loomingu puhul on enamasti tegu ajaviitekirjandusega, mis kujutab endast ometi olulist kultuuriloolist dokumenti. Baltikumis pöörati tema skandaalsele mainele hoopis vähem tähelepanu kui Saksamaal. Siin nautis ta teeneka ametniku ja populaarse seltskonnategelase kuulsust. Tema pojad Otto ja Moritz Kotzebue tegid oma ümbermaailmareisidega perekonnale väga hea nime. Eesti kirjanduslukku on Kotzebue läinud peamiselt eestikeelse teatrikirjanduse varaseima virgutajana.